b'\n_START_ARTICLE_\nAlexandru Ioan Cuza\n_START_SECTION_\nPrimii ani de via\xc8\x9b\xc4\x83\n_START_PARAGRAPH_\nAlexandru Ioan Cuza s-a n\xc4\x83scut la B\xc3\xa2rlad, fiind fiul ispravnicului Ioan Cuza, proprietar de p\xc4\x83m\xc3\xa2nt \xc3\xaen jude\xc8\x9bul F\xc4\x83lciu, \xc8\x99i al Sultanei (sau Soltana), membr\xc4\x83 a familiei de origini fanariote Cozadini._NEWLINE_Apar\xc8\x9bin\xc3\xa2nd clasei tradi\xc8\x9bionale de boieri din Moldova, Alexandru prime\xc8\x99te o educa\xc8\x9bie european\xc4\x83 \xc8\x99i devine ofi\xc8\x9ber \xc3\xaen armata moldoveneasc\xc4\x83, ajung\xc3\xa2nd la rangul de colonel. S-a c\xc4\x83s\xc4\x83torit cu Elena Rosetti \xc3\xaen 1844._NEWLINE_\xc3\x8en anul 1848, precum majoritatea statelor europene, Moldova \xc8\x99i \xc8\x9aara Rom\xc3\xa2neasc\xc4\x83 au fost cuprinse de febra revolu\xc8\x9biilor. Revolta moldovenilor a fost suprimat\xc4\x83 repede, dar \xc3\xaen \xc8\x9aara Rom\xc3\xa2neasc\xc4\x83 revolu\xc8\x9bionarii au preluat puterea \xc8\x99i au guvernat \xc3\xaen timpul verii. T\xc3\xa2n\xc4\x83rul Cuza a participat activ la mi\xc8\x99carea revolu\xc8\x9bionar\xc4\x83 de la 1848 din Moldova \xc8\x99i la lupta pentru unirea Principatelor. Urmare \xc3\xaenclina\xc8\x9biilor liberale manifestate \xc3\xaen timpul episodului moldovenesc, este transportat ca prizonier la Viena, de aici fiind eliberat cu ajutor britanic._NEWLINE_Revenind \xc3\xaen Moldova \xc3\xaen timpul domniei Prin\xc8\x9bului Grigore Alexandru Ghica, a fost numit ministru de r\xc4\x83zboi (1858) \xc8\x99i a reprezentat ora\xc8\x99ul Gala\xc8\x9bi \xc3\xaen divanul ad-hoc de la Ia\xc8\x99i. Prin toat\xc4\x83 activitatea sa politic\xc4\x83, Alexandru Ioan Cuza a sus\xc8\x9binut continuu unirea Moldovei \xc8\x99i \xc8\x9a\xc4\x83rii Rom\xc3\xa2ne\xc8\x99ti. _NEWLINE_A fost nominalizat \xc3\xaen cele dou\xc4\x83 Principate, de c\xc4\x83tre Partida Na\xc8\x9bional\xc4\x83, care milita pentru unire, \xc3\xaen defavoarea unui prin\xc8\x9b str\xc4\x83in. Ca urmare a contextului politic \xc8\x99i a compromisului dintre principalele partide, este ales domn al Moldovei pe 17 ianuarie 1859 (5 ianuarie dup\xc4\x83 calendarul iulian) \xc8\x99i \xc3\xaen \xc8\x9aara Rom\xc3\xa2neasc\xc4\x83 pe 5 februarie 1859 (24 ianuarie dup\xc4\x83 calendarul iulian).\n_START_SECTION_\nElena Cuza\n_START_PARAGRAPH_\nElena Cuza se \xc3\xaenrudea cu neamul Sturdze\xc8\x99tilor, al Bal\xc8\x99ilor \xc8\x99i al Cantacuzinilor. Judec\xc3\xa2nd dup\xc4\x83 portretul realizat de Szathmary, c\xc3\xa2nd avea 38 ani, putea fi socotit\xc4\x83 o femeie foarte mic\xc4\x83 \xc8\x99i sub\xc8\x9bire, cu o expresie sever\xc4\x83, cu ochi negri \xc8\x99i foarte timid\xc4\x83. Educa\xc8\x9bia ei urmase calea obi\xc8\x99nuit\xc4\x83 \xc3\xaen epoc\xc4\x83: guvernant\xc4\x83 francez\xc4\x83 \xc8\x99i german\xc4\x83, pensionul Buralat, anturajul social \xc8\x99i literar al m\xc4\x83tu\xc8\x99ii sale Agripina Sturdza, din Ia\xc8\x99i._NEWLINE_\xc3\x8en 1844 ea l-a \xc3\xaent\xc3\xa2lnit, s-a \xc3\xaendr\xc4\x83gostit \xc8\x99i s-a c\xc4\x83s\xc4\x83torit cu Alexandru Ioan Cuza. El era o fire extrovertit\xc4\x83, impulsiv\xc4\x83, care se sim\xc8\x9bea bine printre oameni, se purta foarte galant cu femeile. Ea era o introvertit\xc4\x83, cu o mul\xc8\x9bime de inhibi\xc8\x9bii. Slabele \xc8\x99anse ca acest mariaj s\xc4\x83 mearg\xc4\x83 au fost anulate de la \xc3\xaenceput de incapacitatea Elenei de a-i oferi un urma\xc8\x99 so\xc8\x9bului ei \xc8\x99i de faptul c\xc4\x83 a pus datoriile fa\xc8\x9b\xc4\x83 de mam\xc4\x83 \xc3\xaenaintea celor fa\xc8\x9b\xc4\x83 de so\xc8\x9b. La 30 aprilie 1844 scria: \xe2\x80\x9eCrede-m\xc4\x83, mam\xc4\x83, noile sentimente pe care le am fa\xc8\x9b\xc4\x83 de so\xc8\x9bul meu nu m\xc4\x83 vor \xc3\xaempiedica s\xc4\x83 te iubesc.\xe2\x80\x9d Dup\xc4\x83 ce s-au c\xc4\x83s\xc4\x83torit, ei s-au stabilit \xc3\xaen modesta cas\xc4\x83 a p\xc4\x83rin\xc8\x9bilor lui Cuza, Ion \xc8\x99i Sultana, din Gala\xc8\x9bi._NEWLINE_De\xc8\x99i so\xc8\x9bia sa nu a avut copii, ea i-a crescut ca pe propriii s\xc4\x83i copii pe cei doi fii avu\xc8\x9bi de so\xc8\x9bul ei din rela\xc8\x9bia cu Elena Maria Catargiu-Obrenovi\xc4\x87: Alexandru Ioan Cuza (1862 (unele surse men\xc8\x9bioneaz\xc4\x83 anul 1864) - 1889) \xc8\x99i Dimitrie Cuza (1865 - 1888), care s-a sinucis._NEWLINE_A \xc3\xaemp\xc4\x83rt\xc4\x83\xc8\x99it cu stoicism exilul so\xc8\x9bului detronat \xc8\x99i, dup\xc4\x83 moartea acestuia la 16 mai 1873, \xe2\x80\x9ei-a p\xc4\x83strat memoria cu o extraordinar\xc4\x83 devo\xc8\x9biune, ne\xc3\xaeng\xc4\x83duind s\xc4\x83 se rosteasc\xc4\x83 un singur cuv\xc3\xa2nt despre sl\xc4\x83biciuni pe care le cuno\xc8\x99tea, le \xc3\xaeng\xc4\x83duise \xc8\x99i-o spunea cu m\xc3\xa2ndrie \xe2\x80\x93 le iertase, ca singura care pe lume putea s\xc4\x83 aib\xc4\x83 acest drept.\xe2\x80\x9d\n_START_SECTION_\n\xc3\x8enf\xc4\x83ptuirea unirii\n_START_PARAGRAPH_\nUnirea Principatelor Rom\xc3\xa2ne a avut loc la jum\xc4\x83tatea secolului al XIX-lea \xc8\x99i reprezint\xc4\x83 unificarea vechilor state Moldova \xc8\x99i \xc8\x9aara Rom\xc3\xa2neasc\xc4\x83. Unirea este str\xc3\xa2ns legat\xc4\x83 de personalitatea lui Alexandru Ioan Cuza \xc8\x99i de alegerea sa ca domnitor al ambelor principate la 5 ianuarie 1859 \xc3\xaen Moldova \xc8\x99i la 24 ianuarie 1859 \xc3\xaen \xc8\x9aara Rom\xc3\xa2neasc\xc4\x83. Totu\xc8\x99i, unirea a fost un proces complex, bazat pe identitatea cultural\xc4\x83 \xc8\x99i istoric\xc4\x83 \xc3\xaentre cele dou\xc4\x83 \xc8\x9b\xc4\x83ri. Procesul a \xc3\xaenceput \xc3\xaen 1848, odat\xc4\x83 cu realizarea uniunii vamale \xc3\xaentre Moldova \xc8\x99i \xc8\x9aara Rom\xc3\xa2neasc\xc4\x83, \xc3\xaen timpul domniilor lui Mihail Sturdza, respectiv Gheorghe Bibescu. Deznod\xc4\x83m\xc3\xa2ntul r\xc4\x83zboiului Crimeii a creat un context european favorabil realiz\xc4\x83rii unirii. Votul popular favorabil unirii \xc3\xaen ambele \xc8\x9b\xc4\x83ri, rezultat \xc3\xaen urma unor adun\xc4\x83ri ad-hoc \xc3\xaen 1857 a dus la Conven\xc8\x9bia de la Paris din 1858, o \xc3\xaen\xc8\x9belegere \xc3\xaentre Marile Puteri, prin care se accepta o uniune formal\xc4\x83 \xc3\xaentre cele dou\xc4\x83 \xc8\x9b\xc4\x83ri, cu guverne diferite, \xc3\xaens\xc4\x83 cu unele institu\xc8\x9bii comune; principatele trebuiau s\xc4\x83 se numeasc\xc4\x83 Principatele Unite Moldova \xc8\x99i Valahia. La \xc3\xaenceputul anului urm\xc4\x83tor, Alexandru Ioan Cuza a fost ales domnitor al Moldovei \xc8\x99i \xc8\x9a\xc4\x83rii Rom\xc3\xa2ne\xc8\x99ti, aduc\xc3\xa2ndu-le \xc3\xaentr-o uniune personal\xc4\x83. \xc3\x8en 1862, cu ajutorul unioni\xc8\x99tilor din cele dou\xc4\x83 \xc8\x9b\xc4\x83ri, Cuza a unificat Parlamentul \xc8\x99i Guvernul, realiz\xc3\xa2nd unirea politic\xc4\x83. Procesul de unificare a continuat \xc8\x99i dup\xc4\x83 \xc3\xaenl\xc4\x83turarea sa de la putere (1866), atunci c\xc3\xa2nd pe tron a fost adus \xc8\x99i numit principe, Carol de Hohenzollern-Sigmaringen, constitu\xc8\x9bia adoptat\xc4\x83 \xc3\xaen acel an denumind noul stat Rom\xc3\xa2nia.\n_START_SECTION_\nDomnia\n_START_PARAGRAPH_\nDomnia lui Cuza Vod\xc4\x83 a fost caracterizat\xc4\x83 de o ner\xc4\x83bd\xc4\x83toare dorin\xc8\x9b\xc4\x83 de a ajunge din urm\xc4\x83 Occidentul, dar efortul domnului \xc8\x99i al sprijinitorilor s\xc4\x83i \xc3\xaent\xc3\xa2mpin\xc4\x83 rezisten\xc8\x9ba for\xc8\x9belor conservatoare \xc8\x99i a iner\xc8\x9biilor colective. Mai grav, el st\xc4\x83 sub semnul provizoratului, c\xc4\x83ci domnia lui Cuza este perceput\xc4\x83 ca pasager\xc4\x83; \xc8\x9bara a vrut un domn str\xc4\x83in, l-a acceptat \xc3\xaens\xc4\x83 pe cel autohton, dar n-a renun\xc8\x9bat la vechea dolean\xc8\x9b\xc4\x83; \xc3\xaen a\xc8\x99teptarea contextului prielnic, ea \xc3\xaeng\xc4\x83duie un provizorat.\n_START_SECTION_\nAlegerea ca domnitor\n_START_PARAGRAPH_\nDup\xc4\x83 Conven\xc8\x9bia de la Paris din 1858, marile puteri au l\xc4\x83sat guvernul fiec\xc4\x83rui principat rom\xc3\xa2n \xc3\xaen grija unei comisii provizorii, formate din trei caimacami, p\xc3\xa2n\xc4\x83 la alegerea domnitorilor. Principala atribu\xc8\x9bie a comisiilor era aceea de a supraveghea alegerea noilor adun\xc4\x83ri elective. Campania electoral\xc4\x83 din Moldova a dus la alegerea unei adun\xc4\x83ri favorabile unirii cu \xc8\x9aara Rom\xc3\xa2neasc\xc4\x83. Unioni\xc8\x99tii moldoveni au putut impune cu u\xc8\x99urin\xc8\x9b\xc4\x83 candidatura la domnie a colonelului Alexandru Ioan Cuza, care a fost ales domn cu unanimitate de voturi la 5/17\xc2\xa0ianuarie 1859. Ideea alegerii domnului moldovean \xc8\x99i la Bucure\xc8\x99ti a fost oficial sugerat\xc4\x83 muntenilor de c\xc4\x83tre delega\xc8\x9bia Moldovei, care mergea spre Constantinopol pentru a anun\xc8\x9ba rezultatul alegerii de la Ia\xc8\x99i. \xc3\x8en \xc8\x9aara Rom\xc3\xa2neasc\xc4\x83, adunarea electiv\xc4\x83 a fost dominat\xc4\x83 de conservatori, care erau \xc3\xaens\xc4\x83 scinda\xc8\x9bi. Neput\xc3\xa2ndu-se pune de acord asupra unui candidat propriu, conservatorii munteni au sf\xc3\xa2r\xc8\x99it prin a se ralia candidatului Partidei Na\xc8\x9bionale care a fost ales la 24 ianuarie/5 februarie 1859, domn al \xc8\x9a\xc4\x83rii Rom\xc3\xa2ne\xc8\x99ti. Astfel, rom\xc3\xa2nii au realizat de facto unirea, pun\xc3\xa2nd la 24 ianuarie 1859, bazele statului na\xc8\x9bional modern rom\xc3\xa2n. Sprijinul lui Napoleon al III-lea a fost decisiv pentru dezarmarea opozi\xc8\x9biei Turciei \xc8\x99i a Austriei fa\xc8\x9b\xc4\x83 de dubla alegere, astfel c\xc4\x83 la 1/13 aprilie 1859 Conferin\xc8\x9ba de la Paris a puterilor garante d\xc4\x83dea recunoa\xc8\x99terea oficial\xc4\x83 a faptului \xc3\xaemplinit de la 24 ianuarie 1859.Turcia l-a recunoscut  pe Alexandru Ioan Cuza ca domnitor al Principatelor \xc3\xaen 1861._NEWLINE_Conform deciziei Conven\xc8\x9biei de la Paris, la 15 mai 1859 este \xc3\xaenfiin\xc8\x9bat\xc4\x83 Comisia Central\xc4\x83 la Foc\xc8\x99ani, ce avea ca scop redactarea primului proiect de Constitu\xc8\x9bie din istoria modern\xc4\x83 a Rom\xc3\xa2niei \xc8\x99i realizarea altor proiecte de unificare legislativ\xc4\x83 a Principatelor. Proiectul de Constitu\xc8\x9bie nu a fost aprobat \xc3\xaens\xc4\x83 de domnitorul Cuza, Comisia Central\xc4\x83 din Foc\xc8\x99ani fiind desfiin\xc8\x9bat\xc4\x83 \xc3\xaen februarie 1862.\n_START_SECTION_\nReformele lui Cuza\n_START_PARAGRAPH_\nDup\xc4\x83 realizarea unirii, domnitorul Alexandru Ioan Cuza \xc8\x99i colaboratorul s\xc4\x83u cel mai apropiat, Mihail Kog\xc4\x83lniceanu (ministru, apoi prim-ministru al Rom\xc3\xa2niei), ini\xc8\x9biaz\xc4\x83 importante reforme interne: secularizarea averilor m\xc3\xa2n\xc4\x83stire\xc8\x99ti (1863), reforma agrar\xc4\x83 (1864), reforma \xc3\xaenv\xc4\x83\xc8\x9b\xc4\x83m\xc3\xa2ntului (1864), reforma justi\xc8\x9biei (1864) \xc8\x99.a., care au fixat un cadru modern de dezvoltare al \xc8\x9b\xc4\x83rii._NEWLINE_\xc3\x8ent\xc3\xa2mpin\xc3\xa2nd rezisten\xc8\x9b\xc4\x83 din partea guvernului \xc8\x99i a Adun\xc4\x83rii Legiuitoare, alc\xc4\x83tuite din reprezentan\xc8\x9bi ai boierimii \xc8\x99i ai marii burghezii, precum \xc8\x99i a bisericii, \xc3\xaen \xc3\xaenf\xc4\x83ptuirea unor reforme, Cuza formeaz\xc4\x83, \xc3\xaen 1863, un guvern sub conducerea lui Mihail Kog\xc4\x83lniceanu, care realizeaz\xc4\x83 secularizarea averilor m\xc3\xa2n\xc4\x83stire\xc8\x99ti (decembrie 1863) \xc8\x99i dizolv\xc4\x83 Adunarea Legiuitoare (lovitura de stat de la 2 mai 1864). \xc3\x8en acela\xc8\x99i an, Cuza supune aprob\xc4\x83rii poporului, prin plebiscit, o nou\xc4\x83 constitu\xc8\x9bie \xc8\x99i o nou\xc4\x83 lege electoral\xc4\x83, menit\xc4\x83 s\xc4\x83 asigure parlamentului o baz\xc4\x83 mai larg\xc4\x83, \xc8\x99i decreteaz\xc4\x83 (14 august 1864) legea rural\xc4\x83 conceput\xc4\x83 de Kog\xc4\x83lniceanu. \xc3\x8en timpul domniei lui Cuza a fost conceput codul civil \xc8\x99i Codul penal de inspira\xc8\x9bie francez\xc4\x83, legea pentru obligativitatea \xc3\xaenv\xc4\x83\xc8\x9b\xc4\x83m\xc3\xa2ntului primar \xc8\x99i au fost \xc3\xaenfiin\xc8\x9bate primele universit\xc4\x83\xc8\x9bi din \xc8\x9bar\xc4\x83, respectiv cea de la Ia\xc8\x99i (1860), care azi \xc3\xaei poart\xc4\x83 numele, \xc8\x99i cea de la Bucure\xc8\x99ti (1864). Tot \xc3\xaen aceast\xc4\x83 perioad\xc4\x83 a fost organizat\xc4\x83 \xc8\x99i armata na\xc8\x9bional\xc4\x83.\n_START_SECTION_\nSecularizarea averilor m\xc4\x83n\xc4\x83stire\xc8\x99ti\n_START_PARAGRAPH_\nLegea seculariz\xc4\x83rii averilor m\xc4\x83n\xc4\x83stire\xc8\x99ti a fost dat\xc4\x83 de Domnitorul Alexandru Ioan Cuza cu scopul de a lua toate propriet\xc4\x83\xc8\x9bile \xc8\x99i averile anumitor Biserici \xc8\x99i m\xc4\x83n\xc4\x83stiri \xc8\x99i a le trece \xc3\xaen proprietatea statului, pentru \xe2\x80\x9ea spori avu\xc8\x9bia \xc8\x9b\xc4\x83rii\xe2\x80\x9d. Tot \xc3\xaen timpul lui Cuza unele m\xc4\x83n\xc4\x83stiri \xc8\x99i schituri au fost desfiin\xc8\x9bate total sau transformate \xc3\xaen biserici de mir. Domnitorul Ioan Cuza a instituit un impozit de 10% asupra veniturilor nete ale m\xc4\x83n\xc4\x83stirilor, bisericilor, anumitor seminarii, centre de asisten\xc8\x9b\xc4\x83 social\xc4\x83 etc. \xc3\x8en fa\xc8\x9ba acestor m\xc4\x83suri mitropolitul Sofronie Miclescu al Moldovei a f\xc4\x83cut mai multe proteste, ceea ce a dus mai apoi la \xc3\xaenl\xc4\x83turarea sa din scaun, aceast\xc4\x83 stare provoc\xc3\xa2nd, mai t\xc3\xa2rziu, \xc3\xaens\xc4\x83\xc8\x99i c\xc4\x83derea guvernului Kog\xc4\x83lniceanu. Legea seculariz\xc4\x83rii a fost adoptat\xc4\x83 \xc3\xaen 1863 \xc8\x99i, pe l\xc3\xa2ng\xc4\x83 cele enumerate mai sus, poate fi men\xc8\x9bionat\xc4\x83 \xc8\x99i confiscarea anumitor averi pe care le aveau unele m\xc4\x83n\xc4\x83stiri din Sf\xc3\xa2ntul Munte Athos \xc8\x99i pe care le-au primit cu mult timp \xc3\xaenainte de la al\xc8\x9bi domnitori (\xc8\x98tefan cel Mare, Mihai Viteazul etc.) pentru ca monahii din Sf\xc3\xa2ntul Munte s\xc4\x83 se roage pentru bun\xc4\x83starea domniilor lor._NEWLINE_\xc3\x8en total, au fost preluate de la biserici aproximativ 25% din suprafa\xc8\x9ba agricol\xc4\x83 \xc8\x99i forestier\xc4\x83 a \xc8\x9a\xc4\x83rii Rom\xc3\xa2ne\xc8\x99ti \xc8\x99i a Moldovei.\n_START_SECTION_\nReforma fiscal\xc4\x83\n_START_PARAGRAPH_\nReforma fiscal\xc4\x83 a fost materializat\xc4\x83 prin instituirea impozitului personal \xc8\x99i a contribu\xc8\x9biei pentru drumuri, generalizat\xc4\x83 asupra tuturor b\xc4\x83rba\xc8\x9bilor majori, printr-o nou\xc4\x83 lege a patentelor, prin instituirea impozitului funciar \xc8\x99i alte m\xc4\x83suri care au f\xc4\x83cut ca la sf\xc3\xa2r\xc8\x99itul anului 1861, \xc3\xaen preajma deplinei lor unific\xc4\x83ri administrativ-politice, Principatele Unite Rom\xc3\xa2ne s\xc4\x83 fie dotate cu un sistem fiscal modern. Ar putea fi ad\xc4\x83ugat\xc4\x83, pe plan cultural, \xe2\x80\x9eimportanta ini\xc8\x9biativ\xc4\x83 a guvernului moldovean al lui Mihail Kog\xc4\x83lniceanu, care a instituit, \xc3\xaen toamna anului 1860, prima universitate a \xc8\x9b\xc4\x83rii, cea ie\xc8\x99ean\xc4\x83.\xe2\x80\x9d\n_START_SECTION_\nReforma agrar\xc4\x83\n_START_PARAGRAPH_\nDezbaterile \xc3\xaenver\xc8\x99unate care au avut loc \xc3\xaen vara anului 1862 \xc3\xaen privin\xc8\x9ba proiectului de reform\xc4\x83 agrar\xc4\x83 propus de conservatori \xc8\x99i adoptat de majoritate, dar nesanc\xc8\x9bionat de domnitor, au dovedit c\xc4\x83 maleabilitatea de care d\xc4\x83deau dovad\xc4\x83 o bun\xc4\x83 parte dintre conservatori, \xc3\xaen privin\xc8\x9ba adopt\xc4\x83rii unui program general de reforme, nu concorda cu acceptarea de c\xc4\x83tre ei a unei reforme agrare \xc3\xaen sensul programelor revolu\xc8\x9bionare de la 1848. De aceea, \xc3\xaen anii imediat urm\xc4\x83tori unific\xc4\x83rii administrative, nu s-a putut trece brusc la reforma agrar\xc4\x83, ci s-a continuat, pentru o perioad\xc4\x83 de timp, s\xc4\x83 se adopte reforme pe linia organiz\xc4\x83rii moderne a statului, deoarece acestea nu \xc3\xaent\xc3\xa2mpinau opozi\xc8\x9bia conservatorilor, \xc3\xaenc\xc4\x83 st\xc4\x83p\xc3\xa2ni pe majoritatea mandatelor din adunare datorit\xc4\x83 sistemului electoral restrictiv. Reorganizarea departamentelor, legile pentru construirea c\xc4\x83ilor ferate, constituirea Consiliului superior al instruc\xc8\x9biunii publice, un regulament de naviga\xc8\x9bie, organizarea corpului inginerilor civili, reorganizarea \xc8\x98colii de silvicultur\xc4\x83 \xc8\x99i o serie de m\xc4\x83suri premerg\xc4\x83toare unei seculariz\xc4\x83ri a averilor m\xc4\x83n\xc4\x83stire\xc8\x99ti au reprezentat, \xc3\xaen aceast\xc4\x83 perioad\xc4\x83, concretiz\xc4\x83rile planului de reforme._NEWLINE_Din momentul \xc3\xaen care conducerea guvernului a fost preluat\xc4\x83 de Mihail Kog\xc4\x83lniceanu, aducerea din nou \xc3\xaen dezbatere a reformei agrare a dus la izbucnirea unui violent conflict \xc3\xaentre guvern \xc8\x99i majoritatea adun\xc4\x83rii. A urmat lovitura de stat de la 2 mai 1864 c\xc3\xa2nd deputa\xc8\x9bii au fost evacua\xc8\x9bi din sal\xc4\x83 de un deta\xc8\x99ament militar \xc8\x99i Adunarea Legiuitoare dizolvat\xc4\x83. Aceast\xc4\x83 lovitur\xc4\x83 a sporit puterea domnitorului Cuza, \xc8\x99i totodat\xc4\x83 a \xc3\xaenl\xc4\x83turat monopolul politic al conservatorilor asupra majorit\xc4\x83\xc8\x9bii \xc3\xaen adunare. Sanc\xc8\x9biunea poporului prin plebiscit \xc8\x99i recunoa\xc8\x99terea noii st\xc4\x83ri de lucruri de c\xc4\x83tre puterea suzeran\xc4\x83 \xc8\x99i puterile garante au creat posibilitatea decret\xc4\x83rii Legii rurale \xc3\xaen sensul programului pa\xc8\x99optist, desfiin\xc8\x9b\xc3\xa2ndu-se rela\xc8\x9biile feudale \xc3\xaen agricultur\xc4\x83 \xc8\x99i proced\xc3\xa2ndu-se la o \xc3\xaempropriet\xc4\x83rire a \xc8\x9b\xc4\x83r\xc4\x83nimii cl\xc4\x83ca\xc8\x99e._NEWLINE_Prin Legea rural\xc4\x83 din 14/26 august 1864, peste 400.000 de familii de \xc8\x9b\xc4\x83rani au fost \xc3\xaempropriet\xc4\x83rite cu loturi de teren agricol, iar aproape al\xc8\x9bi 60.000 de s\xc4\x83teni au primit locuri de cas\xc4\x83 \xc8\x99i de gr\xc4\x83din\xc4\x83. \xc8\x9a\xc4\x83ranii \xc3\xaempropriet\xc4\x83ri\xc8\x9bi au devenit contribuabili la bugetul de stat, rezult\xc3\xa2nd astfel o l\xc4\x83rgire a bazei de impozitare. Fragmentarea terenurilor \xc8\x99i lipsa utilajelor agricole moderne au dus la sc\xc4\x83derea produc\xc8\x9biei agricole \xc3\xaen urm\xc4\x83torii ani, dar repartizarea ei a fost mai echitabil\xc4\x83. Reforma agrar\xc4\x83 din 1864, a c\xc4\x83rei aplicare s-a \xc3\xaencheiat \xc3\xaen linii mari \xc3\xaen 1865, a satisf\xc4\x83cut \xc3\xaen parte dorin\xc8\x9ba de p\xc4\x83m\xc3\xa2nt a \xc8\x9b\xc4\x83ranilor, a desfiin\xc8\x9bat servitu\xc8\x9bile \xc8\x99i rela\xc8\x9biile feudale, d\xc3\xa2nd un impuls \xc3\xaensemnat dezvolt\xc4\x83rii capitalismului. Ea a reprezentat unul din cele mai \xc3\xaensemnate evenimente ale istoriei Rom\xc3\xa2niei din secolul al XIX\xe2\x80\x93lea._NEWLINE_Dup\xc4\x83 desfiin\xc8\x9barea Adun\xc4\x83rii Legiuitoare (2 mai 1864) Cuza pierde sprijinul tuturor partidelor politice \xc8\x99i, pentru a putea guverna, se \xc3\xaenconjoar\xc4\x83 de o camaril\xc4\x83 format\xc4\x83 din func\xc8\x9bionari corup\xc8\x9bi care primesc func\xc8\x9bii \xc8\x99i contracte cu statul; corup\xc8\x9bia \xc8\x99i sifonarea banului public mai ales \xc3\xaen lucr\xc4\x83ri de infrastructur\xc4\x83 ating cote ridicate.\n_START_SECTION_\nAlte reforme\n_START_PARAGRAPH_\n\xc3\x8en timpul guvernului condus de Mihail Kog\xc4\x83lniceanu, s-a trecut la etapa hot\xc4\x83r\xc3\xa2toare a \xc3\xaenf\xc4\x83ptuirii reformelor. Astfel, primul demers f\xc4\x83cut, \xc3\xaentr-o direc\xc8\x9bie \xc3\xaen care guvernul \xc8\x99tia c\xc4\x83 nu avea s\xc4\x83 \xc3\xaent\xc3\xa2mpine opozi\xc8\x9bie pe plan intern, a fost acela al seculariz\xc4\x83rii. La 13/25 decembrie 1863, la propunerea guvernului, adunarea a votat secularizarea averilor m\xc4\x83n\xc4\x83stire\xc8\x99ti cu 93 de voturi contra 3. Era o m\xc4\x83sur\xc4\x83 de \xc3\xaensemn\xc4\x83tate major\xc4\x83, datorit\xc4\x83 c\xc4\x83reia era recuperat peste un sfert din teritoriul na\xc8\x9bional. Apoi au fost elaborate \xc8\x99i promulgate Legea contabilit\xc4\x83\xc8\x9bii, Legea consiliilor jude\xc8\x9bene, Codul Penal \xc8\x99i Legea instruc\xc8\x9biunii publice, precum \xc8\x99i crearea Consiliului de Stat. Tot acum se \xc3\xaenfiin\xc8\x9beaz\xc4\x83 \xc8\x98coala Na\xc8\x9bional\xc4\x83 de Arte Frumoase, la Bucure\xc8\x99ti, la conducerea c\xc4\x83reia este desemnat Theodor Aman \xc8\x99i este inaugurat\xc4\x83, \xc3\xaen premier\xc4\x83, o \xc8\x98coal\xc4\x83 de Medicin\xc4\x83 Veterinar\xc4\x83._NEWLINE_Analiz\xc3\xa2nd suita de evenimente, unele cu caracter realmente revolu\xc8\x9bionar, se poate spune c\xc4\x83 sub domnia lui Alexandru Ioan Cuza au fost puse bazele statului unitar rom\xc3\xa2n modern. Practic, nu exist\xc4\x83 domeniu de activitate economic\xc4\x83, social-politic\xc4\x83, cultural\xc4\x83, administrativ\xc4\x83 sau militar\xc4\x83 din \xc8\x9bar\xc4\x83, \xc3\xaen care Cuza s\xc4\x83 nu fi adus \xc3\xaembun\xc4\x83t\xc4\x83\xc8\x9biri \xc8\x99i \xc3\xaennoiri organizatorice pe baza noilor cerin\xc8\x9be ale epocii moderne.\n_START_SECTION_\nPrima linie de cale ferat\xc4\x83 din Rom\xc3\xa2nia\n_START_PARAGRAPH_\n\xc3\x8en septembrie 1865, Alexandru Ioan Cuza a acordat companiei engleze Barkley-Stanisforth construirea liniei ferate Bucure\xc8\x99ti-Filaret-Giurgiu (fiind calea cea mai scurt\xc4\x83 care lega capitala \xc8\x9b\xc4\x83rii cu Dun\xc4\x83rea \xc8\x99i astfel cu restul lumii). Lungimea liniei avea 70\xc2\xa0km, la un pre\xc8\x9b de construc\xc8\x9bie de 196.500 franci pe kilometru. La 19/31 octombrie 1869 regele Carol I al Rom\xc3\xa2niei face inaugurarea acestei primei linii de cale ferat\xc4\x83, care avea s\xc4\x83 fie prelungit\xc4\x83 \xc3\xaen 1870 cu \xc3\xaenc\xc4\x83 2,6\xc2\xa0km p\xc3\xa2n\xc4\x83 la Sm\xc3\xa2rda.\n_START_SECTION_\nSpitalul \xe2\x80\x9eNoul Pantelimon\xe2\x80\x9d, sau \xe2\x80\x9eColentina\xe2\x80\x9d\n_START_PARAGRAPH_\n\xc3\x8en anul 1858 prin\xc8\x9bul Scarlat Ghica hot\xc4\x83r\xc4\x83\xc8\x99te construirea a\xc8\x99ez\xc4\x83m\xc3\xa2ntului medical denumit la acea vreme \xe2\x80\x9eNoul Pantelimon\xe2\x80\x9d pe un teren donat de domnitorul Grigore Ghica. Un prim plan de construc\xc8\x9bie, \xc3\xaentocmit de arhitectul M. Hartl, este abandonat \xc3\xaen iulie 1859 din cauza proastei calit\xc4\x83\xc8\x9bi a materialelor \xc8\x99i proiectului. Dup\xc4\x83 demolarea total\xc4\x83 a lucr\xc4\x83rilor \xc8\x99i \xc3\xaentocmirea unui nou plan de construc\xc8\x9bie, lucr\xc4\x83rile se reiau \xc3\xaen anul 1862 pentru un singur pavilion \xc8\x99i se finalizeaz\xc4\x83 la sf\xc3\xa2r\xc8\x99itul anului 1863. Construc\xc8\x9bia a fost inaugurat\xc4\x83 de domnitorul Alexandru Ioan Cuza la 24 ianuarie 1864, cu ocazia anivers\xc4\x83rii a cinci ani de la Unirea Principatelor Rom\xc3\xa2ne. Pe l\xc3\xa2ng\xc4\x83 fondurilor str\xc3\xa2nse pentru construc\xc8\x9bie, Domnitorul a contribuit cu o dona\xc8\x9bie proprie de 2000 de galbeni.\n_START_SECTION_\nAbdicarea \xc8\x99i exilul\n_START_PARAGRAPH_\nRegimul personal instituit de Cuza dup\xc4\x83 2 mai 1864 a provocat nemul\xc8\x9bumirea liberalilor radicali, care ulterior au f\xc4\x83cut cartel cu conservatorii; acest fapt a sl\xc4\x83bit pozi\xc8\x9biile domnitorului \xc8\x99i a animat activitatea monstruoasei coali\xc8\x9bii (denumire promovat\xc4\x83 \xc3\xaen epoc\xc4\x83 de presa favorabil\xc4\x83 lui Cuza), hot\xc4\x83r\xc3\xa2t\xc4\x83 s\xc4\x83-l \xc3\xaenl\xc4\x83ture. Comploti\xc8\x99tii au reu\xc8\x99it s\xc4\x83-\xc8\x99i realizeze planurile atr\xc4\x83g\xc3\xa2nd de partea lor o frac\xc8\x9biune a armatei (colonelul C. Haralambie, maiorul D. Lecca \xc8\x99.a.), \xc8\x99i l-au constr\xc3\xa2ns pe domnitor s\xc4\x83 abdice \xc3\xaen noaptea de 10/22\xe2\x80\x9311/23 februarie 1866. La aceasta a contribuit \xc3\xaensu\xc8\x99i Al. I. Cuza, care nu numai c\xc4\x83 nu a luat m\xc4\x83suri \xc3\xaen privin\xc8\x9ba factorilor reac\xc8\x9bionari, ci, \xc3\xaentr-un discurs, se ar\xc4\x83ta dispus s\xc4\x83 renun\xc8\x9be la tron \xc3\xaen favoarea unui principe str\xc4\x83in precum prevedea una din dorin\xc8\x9bele divanelor ad-hoc din 1857 (fapt sus\xc8\x9binut \xc8\x99i de o scrisoare adresat\xc4\x83 unui diplomat str\xc4\x83in). _NEWLINE_Pe actul isc\xc4\x83lit de Cuza scria: \xe2\x80\x9eNoi, Alexandru Ioan I, conform dorin\xc8\x9bei na\xc8\x9biunii \xc3\xaentregi \xc8\x99i angajamentului ce am luat la suirea pe Tron, depun ast\xc4\x83zi,11 februarie 1866, c\xc3\xa2rma guvernului \xc3\xaen m\xc3\xa2na unei Locotenen\xc8\x9be Domne\xc8\x99ti \xc8\x99i a Ministrului ales de popor\xe2\x80\x9c. _NEWLINE_Dou\xc4\x83 zile mai t\xc3\xa2rziu, Cuza - \xc3\xaempreun\xc4\x83 cu so\xc8\x9bia, amanta \xc8\x99i cei doi fii - a p\xc4\x83r\xc4\x83sit Bucure\xc8\x99tiul spre Bra\xc8\x99ov.\n_START_SECTION_\nExilul domnitorului\n_START_PARAGRAPH_\nRestul vie\xc8\x9bii sale \xc8\x99i-a petrecut-o \xc3\xaen exil, locuind majoritatea timpului la Paris, Viena \xc8\x99i Wiesbaden. A \xc3\xaencercat s\xc4\x83 revin\xc4\x83 \xc3\xaen \xc8\x9bar\xc4\x83 ca persoana privat\xc4\x83, dar nu a reu\xc8\x99it. Domnitorul Carol I a transmis cererile Consiliului de Mini\xc8\x99tri, care a refuzat s\xc4\x83 acorde permis de intrare \xc3\xaen \xc8\x9bar\xc4\x83._NEWLINE_A fost \xc3\xaenmorm\xc3\xa2ntat ini\xc8\x9bial la Biserica Domneasc\xc4\x83 de l\xc3\xa2ng\xc4\x83 Palatul domnesc de la Ruginoasa, conform dorin\xc8\x9bei sale. La \xc3\xaenmorm\xc3\xa2ntarea de la Ruginoasa au participat cel pu\xc8\x9bin 30.000 \xc8\x9b\xc4\x83rani, discursurile funebre fiind rostite de liberalii Petre Gr\xc4\x83di\xc8\x99teanu, Andrei Vizanti, Nicolae Ionescu, Mihail Kog\xc4\x83lniceanu.  Dup\xc4\x83 cel de-al Doilea R\xc4\x83zboi Mondial, osemintele sale au fost mutate la Biserica Trei Ierarhi din Ia\xc8\x99i.\n_START_SECTION_\nNotafilie\n_START_PARAGRAPH_\nDup\xc4\x83 ce \xc3\xaen august 1965, statul rom\xc3\xa2n a primit denumirea de Republica Socialist\xc4\x83 Rom\xc3\xa2nia, \xc3\xaen anul 1966, Banca Na\xc8\x9bional\xc4\x83 a Republicii Socialiste Rom\xc3\xa2nia a scos o nou\xc4\x83 edi\xc8\x9bie de bancnote, iar pe aversul bancnotei cu valoare nominal\xc4\x83 de 50 de lei a fost reprezentat\xc4\x83 efigia lui Alexandru Ioan Cuza.'